[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.7.2009

COM(2009) 349 végleges

Javaslat:

A TANÁCS RENDELETE

egyes hajócsoportoknak az 1324/2008/EK rendelet III. fejezetében előírt erőkifejtési rendszerből történő kizárásáról

INDOKOLÁS

A tőkehalállományokra és az ezen állományok halászatára vonatkozó hosszú távú terv létrehozásáról, valamint a 423/2004/EK rendelet hatályon kívül helyezéséről szóló 1342/2008/EK rendelet 11. cikkének (2) bekezdése úgy rendelkezik, hogy a Tanács a Bizottság javaslatára, valamint a tagállamok által nyújtott tájékoztatás és a HTMGB által nyújtott tanácsadás alapján bizonyos hajócsoportokat kizárhat az erőkifejtési rendszer alkalmazásából, amennyiben megfelelő adatok állnak rendelkezésére a tőkehalfogásokról és -visszadobásokról, a tőkehalfogási százalékarány nem haladja meg az érintett hajócsoportok teljes fogásának 1,5 %-át, valamint e hajócsoportoknak az erőkifejtési rendszerbe való felvétele aránytalan adminisztratív terhet jelentene a tőkehalállományokra gyakorolt hatáshoz képest. Eddig Franciaország, Németország, Írország, Svédország, Spanyolország, Lengyelország és az Egyesült Királyság kérte egyes hajócsoportoknak az erőkifejtési rendszerből történő kizárását. A HTMGB szakvéleménye alapján a Svédország által benyújtott információk és a Spanyolország által benyújtott, az ICES VI övezetében szürke tőkehalra halászó fenékvonóhálós hajók kizárására vonatkozó kérvényhez mellékelt információk kielégítően bizonyítják, hogy e hajócsoportok tőkehalfogási és -visszadobási aránya megfelel az 1342/2008/EK rendelet 11. cikkének (2) bekezdésében előírtaknak, így e hajócsoportok kizárhatók az erőkifejtési rendszer alkalmazásából. A többi kérvény tekintetében a HTMGB úgy vélte, hogy a benyújtott információ nem bizonyítja kielégítően a feltételeknek való megfelelést.

E javaslat célja, hogy egyes hajócsoportok kizárásra kerüljenek az 1342/2008/EK rendelet III. fejezetének alkalmazásából.

A Bizottság felkéri a Tanácsot, hogy mihamarabb fogadja el ezt a javaslatot annak érdekében, hogy a halászok megtervezhessék erre a halászati idényre vonatkozó tevékenységeiket.

Javaslat:

A TANÁCS RENDELETE

egyes hajócsoportoknak az 1324/2008/EK rendelet III. fejezetében előírt erőkifejtési rendszerből történő kizárásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a tőkehalállományokra és az ezen állományok halászatára vonatkozó hosszú távú terv létrehozásáról, valamint a 423/2004/EK rendelet hatályon kívül helyezéséről szóló 1342/2008/EK tanácsi rendeletre[1], és különösen annak 11. cikkére,

tekintettel a Bizottság javaslatára,

mivel:

(1) Az 1342/2008/EK rendelet III. fejezete halászati erőkifejtési rendszert állapít meg, amelyben a halászati erőkifejtésben kifejezett halászati lehetőségeket évente osztják el a tagállamok között. A rendelet 11. cikkének (2) bekezdése úgy rendelkezik, hogy a Tanács a Bizottság javaslatára, valamint a tagállamok által nyújtott tájékoztatás és a HTMGB által nyújtott tanácsadás alapján bizonyos hajócsoportokat kizárhat az erőkifejtési rendszer alkalmazásából, amennyiben megfelelő adatok állnak rendelkezésére a tőkehalfogásokról és -visszadobásokról, a tőkehalfogási százalékarány nem haladja meg az érintett hajócsoportok teljes fogásának 1,5 %-át, valamint e hajócsoportoknak az erőkifejtési rendszerbe való felvétele aránytalan adminisztratív terhet jelentene a tőkehalállományokra gyakorolt hatáshoz képest.

(2) Svédország tájékoztatta a Bizottságot egy 156 hajóból álló, a Skagerrak és a Kattegat területén a 43/2009/EK rendelet III. mellékletének 2. függelékében meghatározott szelektáló ráccsal norvég homárra halászó hajócsoport tőkehalfogásairól. Ezen tájékoztatás alapján a HTMGB véleménye szerint megállapítható, hogy e hajócsoport tőkehalfogásai és -visszadobásai abban az időszakban, amikor tagjai kizárólag a szelektáló ráccsal halásznak, nem haladják meg a hajócsoport teljes fogásának 1,5 %-át. Tekintettel továbbá Svédországnak az Északi-tengeren, a Skagerrak és a Kattegat területén alkalmazandó tőkehal-ellenőrzési programjára, és figyelembe véve azt, hogy e hajócsoportnak az erőkifejtési rendszerbe való felvétele aránytalan adminisztratív terhet jelentene a tőkehalállományokra gyakorolt hatásához képest, helyénvaló a szóban forgó hajócsoportot kizárni az 1342/2008/EK rendelet III. fejezetében előírt erőkifejtési rendszer alkalmazásából azon időszak tekintetében, amikor tagjai kizárólag az említett eszközökkel halásznak.

(3) Spanyolország egy 88 hajóból álló, a Skóciától nyugatra eső vizeken fenékvonóhálóval elsősorban szürke tőkehalra halászó hajócsoport tőkehalfogásairól nyújtott tájékoztatást. Ezen tájékoztatás alapján a HTMGB véleménye szerint megállapítható, hogy e hajócsoport tőkehalfogásai és -visszadobásai az adott időszakban nem haladják meg a hajócsoport teljes fogásának 1,5 %-át. Tekintettel az e hajócsoport megfigyelésére és ellenőrzésére létrehozott intézkedésekre, továbbá arra, hogy erőkifejtési rendszerbe való felvétele aránytalan adminisztratív terhet jelentene a tőkehalállományokra gyakorolt hatásához képest, helyénvaló kizárni a szóban forgó hajócsoportot az 1342/2008/EK rendelet III. fejezetében előírt erőkifejtési rendszer alkalmazásából.

(4) Figyelembe véve azt, hogy a tagállamok halászati erőkifejtésüket és az erőkifejtési korlátozásoknak való megfelelésüket a 2009. február 1-jétől 2010. január 31-ig tartó halászati idényre tervezik, továbbá hogy az 1342/2008/EK rendeletet röviddel az idény kezdete előtt fogadták el, helyénvaló az eltéréseket az egész idényre meghatározni, azaz 2009. február 1-jétől alkalmazni,

ELFOGADTA EZT A RENDELETET:

1. cikk Kizárás az 1342/2008/EK rendeletben előírt erőkifejtési rendszerből

A következő hajócsoportokat ki kell zárni az 1324/2008/EK rendelet III. fejezetében előírt erőkifejtési rendszer alkalmazásából:

a) a Svédország lobogója alatt közlekedő, Svédország 2009. február 26-án kelt és 2009. április 8-i levelével kiegészített kérelmében azonosított, a Skagerrak és a Kattegat területén norvég homárra halászó, 156 hajóból álló hajócsoportot, amíg tagjai kizárólag a 43/2009/EK rendelet III. mellékletének 2. függelékében meghatározott szelektáló rács használatával halásznak;

b) a Spanyolország lobogója alatt hajózó, Spanyolország 2008. december 2-án kelt és 2009. március 6-i és 14-i levelével kiegészített kérelmében azonosított, Skóciától nyugatra a kontinentális talapzat lejtőjén 200 és 1000 m mélység között legalább 100 mm szembőségű fenékvonóhálóval mélytengeri fajokra és szürke tőkehalra halászó, 88 hajóból álló hajócsoportot.

2. cikk Hatálybalépés

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ezt a rendeletet 2009. február 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL L 348., 2008.12.24., 20. o.